Document ID: 32006R1629

KOMISSION ASETUS (EY) N:o 1629/2006,
annettu 31 päivänä lokakuuta 2006,
eräissä jäsenvaltioissa toteutettavista muna- ja siipikarja-alan poikkeuksellisista markkinatukitoimenpiteistä annetun asetuksen (EY) N:o 1010/2006 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muna-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2771/75 (1) ja erityisesti sen 14 artiklan 1 kohdan ensimmäisen alakohdan b alakohdan,
ottaa huomioon siipikarjanliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2777/75 (2) ja erityisesti sen 14 artiklan 1 kohdan ensimmäisen alakohdan b alakohdan,
sekä katsoo seuraavaa:
(1)
Eläinten suojelua koskevassa neuvoston direktiivissä 93/119/EY (3) määritellään eläimen teurastamisen tai lopettamisen käsitteet.
(2)
Komission asetuksen (EY) N:o 1010/2006 (4) 4 ja 7 artiklassa ei täsmennetä, että eläinten ”lopettamista” on pidettävä teurastuksen kaltaisena poikkeuksellisena markkinatukitoimenpiteenä.
(3)
Koska jäsenvaltiot eivät ole voineet ottaa ”lopettamisen” käsitettä ajoissa huomioon kansallisessa lainsäädännössä ja koska asetusta (EY) N:o 1010/2006 on hiljattain muutettu, eräillä mainituista jäsenvaltioista voi olla vaikeuksia suorittaa maksut poikkeuksellisten markkinatukitoimenpiteiden edunsaajille mainitun asetuksen 10 artiklassa vahvistettuun määräaikaan eli 31 päivään joulukuuta 2006 mennessä. Sen vuoksi maksumääräaikaa on syytä pidentää muutamalla kuukaudella.
(4)
Sen vuoksi asetusta (EY) N:o 1010/2006 olisi muutettava.
(5)
Asetuksen (ETY) N:o 2771/75 14 artiklan ja asetuksen (ETY) N:o 2777/75 14 artiklan säännökset, joissa säädetään mainittujen toimenpiteiden toteuttamisesta, ovat voimassa 11 päivästä toukokuuta 2006 alkaen. Myös tätä asetusta olisi sovellettava kyseisestä päivämäärästä alkaen.
(6)
Tässä asetuksessa säädetyt toimenpiteet ovat siipikarjanlihan ja munien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1010/2006 seuraavasti:
1)
Muutetaan 4 artikla seuraavasti:
a)
Korvataan 1 kohta seuraavasti:
”1. CN-koodeihin 0105 92 00, 0105 93 00, 0105 99 10, 0105 99 20, 0105 99 30 ja 0105 99 50, kuuluvien siitosmunien tuotannon vähentämiseksi toteutettavaa jalostusparven osan vähintään 6 viikolla aikaistettua teurastamista ja lopettamista pidetään asetuksen (ETY) N:o 2777/75 14 artiklan mukaisina poikkeuksellisina markkinatukitoimenpiteinä edellyttäen, että yhtäkään eläintä ei palauteta tuotantoon kyseisissä laitoksissa kyseisellä ajanjaksolla.”
b)
Korvataan 2 kohdan ensimmäinen alakohta seuraavasti:
”Edellä 1 kohdassa säädetystä aikaistetusta teurastamisesta tai lopettamisesta maksettava korvaus myönnetään kullekin asianomaiselle jäsenvaltiolle liitteessä IV vahvistetun enimmäisyksikkömäärän rajoissa ja mainitussa liitteessä määritellyksi ajanjaksoksi.”
2)
Korvataan 7 artikla seuraavasti:
”7 artikla
1. Munintaikäisten kanojen aikaistettua teurastusta ja lopettamista pidetään asetuksen (ETY) N:o 2777/75 14 artiklan mukaisina poikkeuksellisina markkinatukitoimenpiteinä.
2. Edellä 1 kohdassa tarkoitetusta teurastuksesta tai lopettamisesta maksettava korvaus myönnetään kullekin asianomaiselle jäsenvaltiolle liitteessä VII vahvistetun enimmäisyksikkömäärän rajoissa ja mainitussa liitteessä määritellyksi ajanjaksoksi.
Korvauksen kiinteäksi enimmäismääräksi vahvistetaan 3,2 euroa munintaikäistä kanaa kohden.”
3)
Korvataan 10 artiklassa oleva päivämäärä ”31 päivää joulukuuta 2006” päivämäärällä ”31 päivää maaliskuuta 2007”.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 11 päivästä toukokuuta 2006.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä lokakuuta 2006.

Labels: 0
3
17
6